钦定古今图书集成/明伦汇编/家范典/第063卷 > 《晓谕兄弟争财产事》朱熹
## 钦定古今图书集成/明伦汇编/家范典/第063卷 > 《晓谕兄弟争财产事》朱熹

照对《礼经》凡为人子，不蓄私财”，而律文亦有别籍异
财之禁。盖父母在上，人子一身尚非自己所能专有，
岂敢私蓄财货，擅据田园，以为己物？此乃天性人心
自然之理。先王制礼，后王立法，所以顺之而不敢违
也。当职昨来到任之初，询访民俗，考按图经，曾以司
马太夫、司马中郎熊、县令洪义门孝行义居事迹，劝
“谕士民，务修孝弟忠信之行，入事父兄，出事长上，敦
厚亲族，和睦乡邻，有无相通，患难相恤，庶几有以仰
副圣天子敦厚风俗之意。今已累月，而诚意不孚，未
有显效。比阅词诉，有建昌县刘珫兄弟、都昌县陈由
仁兄弟，并系母亲在堂，擅将家产私下指拨分并，互
相推托，不纳赋税，争论到官，殊骇闻听。除已行下建
昌县，及索到陈由仁等指拨关约，尽行毁抹当厅说
谕，令刘珫、陈由仁与其兄弟依旧同居共财，上奉母
亲，下率弟侄，协力家务，公共出纳，输送官物外，窃虑
管属更有似此弃违礼法，伤害风教之人，而长吏不
能以时教训纠禁，上负承流宣化之责，内自循省，不
胜恐惧。今检坐《条法指挥》下项，须至晓谕者。

准《律》。〈云云。〉

右，除已出榜市曹并星子县门，都昌、建昌县市张挂，
晓示人户知悉，如有祖父母、父母在堂，子孙擅行违
法分割田产，析居，别籍异财之人，仰遵依前项条法
指挥，日下具状，将所立关约赴官陈首，毁抹改正，侍
奉父母，协和兄弟，同管家务，公共出纳，输送官物，不
得拖欠。如不遵今来约束，却致违犯，到官之人，必定
送狱，依法断罪。〈云云〉淳熙六年八月日榜。